和李校書雨中自秘省見訪知早入朝便入集賢不遇詩
作者：王起
朝代：唐

paragraphs: 台庭才子來欵扉，典校初從天祿歸。
已慙陋巷迴玉趾，仍聞細雨霑綵衣。
詰朝始趨鳳闕去，此日遂愁雞黍違。
憶昨謬官在烏府，喜君對門討魚魯。
直廬相望夜每闌，高閣遙臨月時吐。
昔聞三入承明廬，今來重入中秘書。
校文復忝丞相屬，博物更與張侯居。
新冠峩峩不變鐵，舊泉脉脈猶在渠。
忽枉情人吐芳訊，臨風不羨潘錦舒。
憶見青天霞未卷，吟翫瑤華不知晚。
自憐豈是風引舟，如何漸與蓬山遠。